Folketing
1998-04-02

Da Venstres ordfører, hr. Svend Heiselberg, ikke kan være til stede, skal jeg på partiets vegne fremsætte vores holdninger til lovforslagene. Lovforslag nr. L 27 er, om jeg så må sige, et banebrydende lovforslag. I hvert fald er det et betydeligt skridt i forbindelse med liberaliseringen af DSB, som Venstre hilser velkommen. Det er jo en genfremsættelse og ligger i forlængelse af den tidligere indgåede aftale mellem regeringen og bl.a. Venstre, og derfor har vi haft debatten før; men jeg vil alligevel gerne fremdrage et par ting i forbindelse med forslaget. Som vi ser det, er forslaget et vigtigt led i arbejdet med moderniseringen af DSB, hvor vi gerne skulle ende med en moderne, effektiv og konkurrencedygtig virksomhed, når det angår service, kvalitet og pris. Gennem konkurrence kan vi få afprøvet, hvilken kvalitet vi faktisk har i vores togtransport og derigennem sikkert opnå højere kvalitet eller lavere pris. Venstre finder det vigtigt, at konkurrencen på godstransporten sker på kommerciel basis og vil derfor arbejde for at få endnu flere støtteordninger til godssektoren fjernet.